ET Euroopa Liidu Teataja C 294/14

Nõukogu määruse (EÜ) nr 510/2006 (põllumajandustoodete ja toidu geograafiliste tähiste ja päritolunimetuste kaitse kohta) artikli 6 lõike 2 kohase taotluse avaldamine

2012/C 294/09

Käesoleva dokumendi avaldamine annab õiguse esitada vastuväiteid vastavalt nõukogu määruse (EÜ) nr 510/2006 (1) artiklile 7. Komisjon peab vastuväited kätte saama kuue kuu jooksul alates käesoleva dokumendi avaldamise kuupäevast.

KOONDDOKUMENT

NÕUKOGU MÄÄRUS (EÜ) nr 510/2006

„ΑΓΟΥΡEΛΑΙΟ ΧΑΛΚΙΔΙΚHΣ” (AGOURELEO CHALKIDIKIS)

EÜ nr: EL-PDO-0005-0736-14.01.2009

KGT ( ) KPN ( X )

1. Nimetus:

„Αγουρέλαιο Χαλκιδικής” (Agoureleo Chalkidikis)

2. Liikmesriik või kolmas riik:

Kreeka

3. Põllumajandustoote või toidu kirjeldus:

3.1. Toote liik:

Klass 1.5. Õlid ja rasvad (või, margariin, õli jne)

3.2. Toote kirjeldus, mida punktis 1 esitatud nimetus tähistab:

„Agoureleo Chalkidikis” on ekstra-neitsioliiviõli, mis on saadud liigi Olea europea kohalike sortide „Condrelia Chalkidikis” ja „Chalkidiki” oliivide pressimise teel. Need on eeskätt lauaoliivide hulka kuuluvad oliivisordid, millel on väga väikesed erinevused ja mida kasvatatakse peaaegu ainult Chalkidike maakonnas. Oliivid koristatakse ja pressitakse enne täielikku küpsemist, kui vili ei ole veel täiesti valminud (rohelise vilja staadiumis). Tegemist on Kreeka oliividega, mille viljad on suuremad, viljaliha ja kivi suhe võib olla kuni 10:1 ning viljade suurus võib ulatuda 60–70 viljani kilogrammi kohta. Sorte „Condrelia Chalkidikis” ja „Chalkidiki” kasutatakse kahel viisil: kvaliteetsete lauaoliivide tootmiseks ja oliiviõli valmistamiseks (õli valmistamise tootlus 14–20 %). Oliiviõli „Agoureleo Chalkidikis” valmistamiseks kasutatakse tavaliselt väiksemaid vilju.

Mõlemad liigid on väga hästi kohanenud Chalkidike maakonna geograafilise keskkonnaga, kus neid sorte kasvatatakse 90 % ulatuses ja kus nende sortide eriomadused tulevad kõige paremini esile.

„Agoureleo Chalkidikis” oliiviõli hoitakse kaks kuud vaatides ja seejärel on selle omadused järgmised:

värvus : värvusevarjundid ulatuvad säravrohelisest särava rohekaskollaseni; lõhn : rohelise puuvilja lõhn, milles on kergeid eksootilise puuvilja (banaani) ja värskelt lõigatud ürtide lõhnavarjundeid (puuviljasuse mediaan Mf > 4,0); maitse : mõrkjas (mõrususe mediaan Mb > 3,5) ja vürtsikas (terava maitse mediaan Mp > 4,0), kergelt mõru järelmaitsega; veamediaan on null (Md = 0,0); happesus : ≤ 0,35%; peroksiidarv : ≤ 15 mekv O2/kg; ultraviolettkiirguse neelduvus : koefitsient K270 : ≤ 0,15; koefitsient Κ232 : ≤ 1,80; vahad : ≤ 100 mg/kg; oleiinhape : ≥ 75, 00 % kõikidest rasvhapetest;

oleiinhappe/linoolhappe suhe: maksimaalselt 16,87, minimaalselt 9,73;

mono- ja polüküllastumata rasvhapete suhe: maksimaalselt 15,73, minimaalselt 9,12.

3.3. Tooraine (töödeldud toodete puhul):

—

3.4. Sööt (üksnes loomse päritoluga toodete puhul):

—

3.5. Tootmise erietapid, mis peavad toimuma määratletud geograafilises piirkonnas:

Kõik oliiviõli „Agoureleo Chalkidikis” tootmise etapid, st õlipuude kasvatamine, oliivide koristamine ja pressimine ning „Agoureleo Chalkidikis” oliiviõli valmistamine toimuvad määratletud geograafilises piirkonnas.

3.6. Erieeskirjad viilutamise, riivimise, pakendamise jm kohta:

Traditsiooniliselt villitakse ja pakendatakse „Agoureleo Chalkidikis” oliiviõli samas kohas, kus oliivid pressitakse, või kasutatakse tootjatele endile kuuluvaid töökodasid, tingimusel, et toodet veetakse enne pakendamist võimalikult vähe, sest pakendamata toote vedamisega kaasneb mittekontrollitavate tingimuste (temperatuurikõikumise, loksutamise, päevavalguse ja õhuhapniku mõju jne) tõttu kvaliteedi halvenemise oht.

Oliiviõli „Agoureleo Chalkidikis” ebakohased veo- ja hoiutingimused võivad mõjutada selle erakordset kvaliteeti ja spetsiifilisi organoleptilisi omadusi. Liiga kõrge temperatuur toote vedamisel ja hoidmisel võivad kahjustada selles sisalduvate lenduvate ainete omadusi.

Seetõttu ei või toodet pakendada väljaspool Chalkidike maakonna määratletud geograafilist piirkonda.

3.7. Erieeskirjad märgistamise kohta:

Märgistus hõlmab toote nimetust, Euroopa Liidu kaitstud päritolunimetuse logo ning Euroopa Liidu ja Kreeka õigusaktidega sätestatud elemente. Samuti hõlmab märgistus järgmisi andmeid:

— numbrilist koodi, mis tähistab tootmise aastat ja kuud, töötlemistehast ning lõpliku pakendamise partii numbrit ja tehast, kui lõplik pakendamine toimub teises ettevõttes;

— logo, millel on kreeka või ladina tähtedega kirjutatud toote nimetus ümber ovaalse kujutise, kus tagaplaanil on 1829. aastal Society for the Diffusion of Useful Knowledge (kasulike teadmiste levitamise ühingu) loodud Chalkidike maakonna kaarti kujutav litograafia ja esiplaanil roheliste oliividega õlipuuoks õlikannu kohal, millesse langeb oliiviõli tilk.

Märgisel on lubatud esitada tunnustatud asutuse kinnitust, et tootmise juhtimissüsteem vastab tunnustatud standarditele.

4. Geograafilise piirkonna täpne määratlus:

Oliiviõli „Agoureleo Chalkidikis” tootmispiirkond on kogu Chalkidike maakond, välja arvatud Áthose mäe piirkonda hõlmav poolsaar, kus asub autonoomne üksus, mungavabariik Ágio Óros.

5. Seos geograafilise piirkonnaga:

5.1. Geograafilise piirkonna eripära:

5.1.1. Iseloomulikud looduslikud tingimused

Chalkidike maakonnas on mägialasid, poolmäestikke ja tasandikke. Õlipuuistandusi leidub kogu maakonnas tasastel aladel või väikese kaldega mäekülgedel, kuni 700 meetri kõrgusel. Õlipuuistandusi on kõige rohkem maakonna suurel rannikualal.

Chalkidike maakonna mullastikus domineerivad kerged keskmise teralisusega mullad, mis on valdavalt aluselised: pH 7,0–8,0. Mullad on väga erinevad, alates väheviljakatest kaljupinnase lubjakivimuldadest ja lõpetades tasandike viljakate lubjasettemuldadega, mille orgaanilise aine sisaldus on rahuldav (1,5–2,0 %) ja mis on õlipuude arenguks soodsad. Lubjakivil põhinevad mullad mõjutavad kasulikult oliivides sisalduvaid lenduvaid aineid, mis annavad „Agoureleo Chalkidikis” oliiviõlile iseloomuliku lõhna. Chalkidike maakonna põhjavesi täidab õlipuuistanduste veevajaduse; niisutuseks kasutatakse nii erapuurkaevusid kui ka kollektiivseid niisutussüsteeme.

Chalkidike kliimale on iseloomulik üleminek madalamate piirkondade rannikuäärselt vahemereliselt kliimalt kõrgemate alade kontinentaalsele vahemerelisele kliimale ning mäestikupiirkondade kontinentaalsele niiskele kliimale.

Piirkonna vahemerelist üleminekukliimat iseloomustavad pehmed talved ja suhteliselt jahedad suved, külmumisohu ja ülemäära kõrge temperatuuri puudumine. Õlipuude kasvatamiseks kasutatavate tasandiku- ja mäestikupiirkondade mikrokliimat iseloomustab ohtlike külmade ja ülemäära kõrge temperatuuri puudumine. Suur päikeseliste päevade arv aitab kaasa oliivide valmimise kõikide etappide ühtlasele kulgemisele (pungade moodustumine, õitsemine, oliivide organoleptiliste omaduste väljakujunemine).

Keskmine temperatuur on õlipuukasvatuse jaoks rahuldav; et õlipuud on vastupidavad ning piirkonna mullastiku ja kliimatingimustega väga hästi kohanenud, siis temperatuuriäärmused neid ei ohusta.

Piirkonnas puhuvad peamiselt põhja- ja kirdetuuled ning eeskätt suvel ka lõunatuuled. Üldiselt ei kujuta tuuled endast õlipuuistanduste jaoks suurt probleemi.

Üldjoontes on Chalkidike kliima iseärasused õlipuu jaoks erakordselt soodsad – kuigi Chalkidike maakond asub Kreeka põhjaosas, on seal Egeuse merele avaneva suure rannikuala (630 km rannajoont) tõttu samalaadsed minimaalsed ja maksimaalsed isotermilised kõverad kui lõunapoolsemates oliivitootmispiirkondades nagu Messeenia, Aitoolia-Akarnaania ja Atika; lisaks paistab kliima silma sademete suure hulga poolest – aasta keskmine sademete hulk ulatub 470 mm-st (tasandikel) 850 mm-ni (mäestikes).

5.1.2. Inimtegurid

Lõpptoote valmistamist mõjutavad inimtegurid on seotud oliivikasvatuse pikkade traditsioonidega, oliivikasvatuses rakendatava tehnoloogia alaste teadmistega, mis võimaldavad saavutada soovitud tulemuse, ning huviga teatud eriomadustega toote valmistamise ja selle traditsiooni alleshoidmise vastu.

Inimtegurid, millele toode võlgneb oma eriomadused, on järgmised:

— õlipuude kastmise süsteemid, mis aitavad saavutada „Agoureleo Chalkidikis” oliiviõli kõrget ja stabiilset kvaliteeti;

— õlipuude iga-aastane lõikamine, eeskätt kevadine lõikus, mis võimaldab toodangu hulka tasakaalustada;

— varane saagi koristamine, mis algab sõltuvalt kliima iseärasustest ja konkreetsest piirkonnast 15. septembri paiku ja lõpeb oktoobri lõpus (need on kõige varem koristatavad oliivid Kreekas), nii et koristatakse üksnes rohelisi vilju, enne kui nende värvus hakkab muutuma lillakaks;

— koristusmeetod (vilju koristatakse ainult käsitsi, mis võimaldab neid visuaalselt kontrollida ja kohe sorteerida), mis tagab koristatud viljade väga hea kvaliteedi;

— oliiviõli „Agoureleo Chalkidikis” leebed valmistamistingimused – pärast roheliste oliivide pressimist segatakse õli 20–30 minuti jooksul aeglaselt (17–19 p/min), ilma et segatava massi temperatuur tõuseks üle 27 °C;

— „Agoureleo Chalkidikis” pannakse kuni pakendamiseni roostevabast terasest mahutitesse, mida hoitakse ühtlasel temperatuuril;

— oliiviõli „Agoureleo Chalkidikis” villitakse tumedatesse väikestesse pudelitesse, mis sobivad kiireks tarbimiseks, või suurematesse metallanumatesse, mis kaitsevad õli valguse käes toimuva oksüdeerumise eest;

— „Agoureleo Chalkidikis” oliiviõli ei ole lubatud mingil juhul, sealhulgas hoidmise või pakendamise käigus, segada varasemate aastakäikude oliiviõliga või teiste oliiviõlidega.

5.2. Toote eripära:

Oliiviõlil „Agoureleo Chalkidikis” on iseloomulikud tunnused, sest see õli pärineb Chalkidike maakonnas kasvatatavatest konkreetsetest oliivisortidest, mille potentsiaal avaneb täiel määral selle piirkonna kliimatingimuste mõjul ja mis vastavad kõige paremini selle piirkonna oliivikasvatajate tootmismeetoditele.

Oliiviõli „Agoureleo Chalkidikis” füüsikalis-keemilised ja organoleptilised eriomadused on järgmised: vähene happesus, roheliste oliivide klorofüllisisaldusest tingitud säravroheline värvus, nulliga võrduv veamediaan, rohelise puuvilja lõhn, milles on kergeid eksootilise puuvilja (banaani) ja värskelt lõigatud ürtide lõhnavarjundeid, mõrkjas ja vürtsikas maitse, mis jätab suhu kergelt mõrkja järelmaitse, suur oleiinhappe sisaldus ja monoküllastunud rasvhapete suur osakaal võrreldes polüküllastunud rasvhapetega, mis annab tootele suure stabiilsuse. Vahetult pärast pressimist näib „Agoureleo Chalkidikis” oliiviõli hägune. Esialgne hägusus on tingitud oliivi viljalihast ja see kaob ligikaudu kahe kuuga. Oliiviõli „Agoureleo Chalkidikis” eespool nimetatud omadused püsivad vähemalt kaheksa kuud pärast tootmist (oliivide pressimist), soovituslike säilitustingimuste juures võib toode säilida kuni kaksteist kuud pärast tootmist (oliivide pressimist).

5.3. Põhjuslik seos geograafilise piirkonna ja (kaitstud päritolunimetusega) toote kvaliteedi või omaduste või (kaitstud geograafilise tähisega) toote erilise kvaliteedi, maine või muude omaduste vahel:

Põhjuslik seos oliiviõli „Agoureleo Chalkidikis” kvaliteedi ja omaduste ning päritolupiirkonna vahel hõlmab ökoloogilisi, tehnilisi, ajaloolisi, majanduslikke ja kaubanduslikke tegureid ning selle aluseks on järgmised asjaolud:

1. konkreetsed kohalikud oliivisordid („Condrelia Chalkidikis” ja „Chalkidiki”), mida kasvatatakse peaaegu ainult Chalkidike maakonnas ja mis kuuluvad maailmas kõige enam tunnustust leidnud sortide hulka;

2. mulla lubjakivipõhisus, mis mõjutab kasulikult oliivides sisalduvaid lenduvaid aineid ja annab seetõttu toodetud „Agoureleo Chalkidikis” oliiviõlile iseloomuliku lõhna;

3. Chalkidike maakonna kliimatingimused, mis tähendavad piisavalt suurt päikeseliste päevade arvu ning vähe temperatuurikõikumisi kogu aasta vältel, eeskätt oliivide küpsemise ajal, kui kujunevad välja nende organoleptilised omadused;

4. õlipuuistanduste reguleeritud niisutamine, mis kaitseb õlipuid kuivuse eest viljumistsükli olulistel etappidel ning aitab kaasa saagikuse suurenemisele ja oliivide kvaliteedi paranemisele, mistõttu paraneb ka „Agoureleo Chalkidikis” oliiviõli kvaliteet ja selle omaduste püsivus;

5. iga-aastane korduv õlipuude lõikamine, eeskätt kevadine lõikus, mis parandab saagi ühtlust ja stabiilsust;

6. oliiviõli „Agoureleo Chalkidikis” valmistamiseks kasutatavate oliivide varajane koristamine ja lühike koristusperiood. „Agoureleo Chalkidikis” on õli, mida toodetakse Kreekas igal aastal kõige varem;

7. koristusmeetod (vilju koristatakse ainult käsitsi, mis võimaldab neid visuaalselt kontrollida ja kohe sorteerida), mis tagab oliivide hea seisundi ja hoiab ära nende kahjustamise, et kindlustada lõpptoote nõutav kvaliteet;

8. roheliste oliivide pressimise tingimused, mis hõlmavad aeglast ja lühiajalist segamist madalal temperatuuril ning annavad oliiviõlile „Agoureleo Chalkidikis” erakordselt väikese happesuse, ei lase õli värvusel muutuda ega õlis sisalduvatel lenduvatel ainetel laguneda;

9. hoiu- ja pakendamistingimused, mis kaitsevad oliiviõli „Agoureleo Chalkidikis” saastumise ja omaduste muutumise eest, kusjuures oliiviõli pannakse kohe pärast pressimist roostevabast terasest mahutitesse, seda ei veeta enne pakendamist kaugemale ja seda hoitakse nõuetekohastes tingimustes. Pakendamiseelse hoidmise aeg vastab ajavahemikule, mis on vajalik „Agoureleo Chalkidikis” oliiviõli selginemiseks. Üldjuhul turustatakse pakendatud toodet kahe kuu pärast ja järgmise kümne kuu jooksul;

10. ajalooline seos tootmispiirkonnaga. Chalkidike maakonna elanike kokkupuuted oliivikasvatuse ja oliiviõliga ulatuvad aastasadade taha. Õlipuude kasvatamisest Chalkidike maakonnas annavad tunnistust õietolmudiagrammi meetodil saadud andmed ja arheoloogilised avastused, mille põhjal selgub, et Makedoonia aladel hakati õlipuud süstemaatiliselt kasvatama klassikalise ajastu lõpu ja Rooma impeeriumi alguse vahelisel ajal. Õlipuuistanduste järjepidev rajamine Chalkidike maakonnas tundub olevat saanud alguse 19. sajandi keskel. Selle uue põllumajanduskultuuri arengut soodustas ka Ottomani impeeriumi muutuv õiguslik raamistik. Veidi enne 1887. aastat alustas Christakis Zografos (üks 19. sajandi hellenismiperioodi ühiskonna-, poliitika- ja majanduselu suurkujusid) suure Portaria puuviljaaia rajamist. See õlipuuistandus läks 1900. aasta paiku edumeelsete vaadetega türgi-albaania päritolu vendade Kenan ja Moustafa Chatzi-Osmani omandusse, kes rajasid tõenäoliselt esimese tasandikul asuva järjepidevalt tegutseva õlipuuistanduse Makedoonia territooriumil. 4 125 stremma (412,5 hektari) suurune õlipuuistandus asus Nea Moudania linna lääne- ja põhjaosa piiridel. Selle istanduse olemasolu oli peamine põhjus, miks 1923. aastal paigutati kõnealusesse piirkonda Türgist Marmara mere äärsest Mudanyast saabunud pagulased. Vennad Chatzi-Osmanid ehitasid õlipuuistanduse toodangu töötlemiseks oma maadele traditsioonilise veski; samal ajal rajasid nad 1905. aastal Gerakini rannikule ka Makedoonia alade esimese auruveski, mis võimaldas töödelda Polygyrose ja seda ümbritsevate alade toodangut, mille osakaal hakkas muutuma juba märkimisväärseks. Tänapäeval on oliiviõlil „Agoureleo Chalkidikis” toitumises valitsevate uute suundade ja traditsiooniliste Vahemere piirkonna toodete vastu tärganud huvi tõttu eriliselt auväärne koht. Igal aastal, kui värske õli jõuab turgudele, korraldatakse uue oliivisaagi auks gastronoomiaüritusi ning neid kajastatakse ka ajakirjanduses. Tänapäeval tõendavad toote kaubanduslikku levitamist mitmesugused kaubanduslikud märgised, pakendid, ostu- ja müügitõendid jm.

Viide spetsifikaadi avaldamisele:

(Määruse (EÜ) nr 510/2006 artikli 5 lõige 7)

http://www.minagric.gr/images/stories/docs/agrotis/POP-PGE/prodiagrafes_agoureleo_xalkidiki130612.pdf

(1) ELT L 93, 31.3.2006, lk 12.